उत्तर प्रदेश के प्रतापगढ़ जिले में 1943 में जन्मे राजाराम यादव मैट्रिक की पढ़ाई करने के बाद बस्तर (छत्तीसगढ़) आ गए थे। 1962 में उन्हें ग्राम नगरनार के सरकारी स्कूल में शिक्षक की नौकरी भी मिल गई। राजाराम जी बताते हैं कि बस्तर में शिक्षा, स्वास्थ्य, सड़क, बिजली, पानी, आवागमन के साधनों और अन्य सुविधाओं का काफी अभाव था। दक्षिण बस्तर के तब के अति पिछड़े कोंटा या गादीरास क्षेत्र हो या फिर उत्तर बस्तर के कथित रूप से विकासशील क्षेत्र, इनकी बेहतरी के लिए गांव वालों के आग्रह पर वह शासन-प्रशासन को पत्र भेजते रहते थे। पत्र लिखने का यह सिलसिला आज भी जारी है। 2005 में सेवानिवृत्ति के बाद तो यह काम और तेज हो गया।